# ODLUKA

# O IZRADI IZMJENA I DOPUNA

# PROSTORNOG PLANA UREĐENJA OPĆINE PODSTRANA

**I OPĆE ODREDBE**

**Članak 1.**

Donosi se Odluka o izradi Izmjena i dopuna Prostornog plana uređenja Općine Podstrana („Službeni glasnik Općine Podstrana“ broj 03/06, 8/08, 3/11- pročišćeni tekst, 12/17, 14/17- pročišćeni tekst, 13/19 i 4/21), u daljnjem tekstu: Izmjene i dopune PPUO-a/Plana.

**II PRAVNA OSNOVA ZA IZRADU I DONOŠENJE PLANA**

**Članak 2.**

Izmjene i dopune Plana se izrađuju i donose u skladu s odredbama članaka 109., 113. i 198. Zakona o prostornom uređenju („Narodne novine“ broj 153/13, 65/17, 114/18, 39/19 i 98/19; u daljnjem tekstu: Zakon).

**III RAZLOZI ZA IZRADU I DONOŠENJE PLANA**

**Članak 3.**

(1) Razlozi za izradu i donošenje izmjena i dopuna Plana su:

1. revidiranje područja s obvezom donošenja urbanističkog plana uređenja iz članka 4. stavka 2. ove Odluke te propisivanje uvjeta provedbe zahvata u prostoru s detaljnošću propisanom za urbanistički plan uređenja za neuređeni dio građevinskog područja, sukladno članku 76. stavku 3. i članku 79. stavku 1. i 2. Zakona
2. usklađenje sa svim zakonskim i podzakonskim aktima
3. usklađenje s izmjenama i dopunama plana više razine - Prostornog plana Splitsko-dalmatinske županije
4. eventualna usklađenja s novim dokumentima, studijama, projektima, programima i drugim aktima donesenim na državnoj, županijskoj i lokalnoj razini
5. usklađenje sa zahtjevima javnopravnih tijela, a po potrebi i s javno dostupnim podacima iz njihove nadležnosti
6. ažuriranje podataka o izgrađenosti i uređenosti građevinskih područja prema stvarnom stanju izgrađenosti
7. prilagodba kartografskog prikaza građevinskih područja granicama katastarskih čestica na ažuriranim digitalnim katastarskim podlogama
8. usklađenje grafičkog dijela Plana s novoizrađenom tehničkom i prostornom dokumentacijom te projektnom dokumentacijom temeljem koje je ishođen određeni broj akata za građenje
9. noveliranje, preispitivanje i korekcije postojeće i planirane prometne infrastrukture u skladu sa stanjem na terenu te ucrtavanje važnijih uličnih koridora u prikaz građevinskih područja
10. preispitivanje odredbi za provođenje koje se odnose na uvjete gradnje u zonama mješovite, poslovne, proizvodne, javne i društvene, sportsko-rekreacijske namjene (korekcija prostornih pokazatelja, normativa za parkiranje i sl.), definiranje uvjeta gradnje u zonama stambene namjene
11. prenamjena iz zone M1 u zonu M6 na području Gornje Podstrane
12. definiranje uvjeta za provedbu zahvata u prostoru od javnog interesa i od važnosti za Općinu (sportske dvorane, kulturni centar, građevine sa sadržajima u javnom korištenju)
13. stvaranje planskih pretpostavki za izgradnju zahvata od javnog interesa - dužobalne šetnice (pješačke i biciklističke staze s mogućnošću interventnog pristupa), sukladno trenutnim prostornim mogućnostima, kao prijelaznog rješenja do realizacije cjelovitog projekta uređenja obalnog pojasa
14. otklanjanje uočenih neusklađenosti i/ili nedostataka i ispravljanje uočenih tehničkih pogrešaka u grafičkom i tekstualnom dijelu Plana
15. ostale manje izmjene u tekstualnom i grafičkom dijelu u svrhu olakšanja provođenja Plana.

(2) Zahtjevi i primjedbe izvan opsega izmjena i dopuna utvrđenog ovom Odlukom neće se razmatrati.

**IV OBUHVAT IZMJENA I DOPUNA PLANA**

**Članak 4.**

(1) Izmjene i dopune Plana odnose se na područje obuhvata PPUO-a.

(2) Izmjene i dopune Plana iz članka 3. točke a) ove Odluke odnose se na sljedeća područja s obvezom donošenja urbanističkog plana uređenja:

|  |
| --- |
| UPU - STROŽANAC I |
| UPU ZONE U ZELENILU I SPORTSKIH IGRALIŠTA U MILJEVCU |
| UPU - SJEVERNI DIO GRLJEVAC I |
| UPU - SJEVERNI DIO GRLJEVAC II |
| UPU - DIO PODRUČJA GRBAVAC |
| UPU - 'PETRIĆEVO' - SVETI MARTIN |
| UPU - PODRUČJE ŠĆADIN |
| UPU - PODRUČJE ŠĆADINA - SJEVER |
| UPU – SVETI MARTIN SJEVER |
| UPU – STROŽANAC GOŠANJ |
| UPU – STROŽANAC II |
| UPU - STROŽANAC III |
| DPU uređenja dijela područja OŠ „Strožanac“ |

**V SAŽETA OCJENA STANJA U OBUHVATU PLANA**

**Članak 5.**

(1) Osnovni razlog izmjena i dopuna Plana je revidiranje područja s obvezom donošenja urbanističkog plana uređenja, sukladno članku 76. stavku 3. i članku 79. stavku 1. i 2. Zakona. Važećim PPUO-om je prikazano 21 područje s obvezom donošenja urbanističkog plana uređenja, i to pod tri kategorije: UPU-ovi na snazi (13), DPU-ovi na snazi (3) i područja za koja je propisana izrada UPU-a (5).

(2) Općina Podstrana je prije donošenja ove Odluke pokrenula postupak za stavljanje izvan snage ovih planova:

UPU - STROŽANAC I

UPU – STROŽANAC II

DPU uređenja dijela područja OŠ „Strožanac“.

(3) Ovim Izmjenama i dopunama PPUO-a će se za područje unutar obuhvata planova iz stavka 2. ovog članka utvrditi uređeni dio građevinskog područja, a za neuređeni dio će se temeljem članka 76. stavak 3. Zakona propisati uvjeti provedbe zahvata u prostoru s detaljnošću propisanom za urbanistički plan uređenja.

(4) Sukcesivno s izradom i donošenjem ovih Izmjena i dopuna PPUO-a, Općina Podstrana će provesti postupak za stavljanje izvan snage ovih planova:

|  |  |
| --- | --- |
| Naziv plana | Broj Službenog glasnika Općine Podstrana u kojem je objavljena Odluka o donošenju plana |
| UPU ZONE U ZELENILU I SPORTSKIH IGRALIŠTA U MILJEVCU | 8/11 |
| UPU - SJEVERNI DIO GRLJEVAC I | 21/14 |
| UPU - SJEVERNI DIO GRLJEVAC II | 21/14 |
| UPU - DIO PODRUČJA GRBAVAC | 2/12 i 13/14 |
| UPU - 'PETRIĆEVO' - SVETI MARTIN | 2/12 |
| UPU - PODRUČJE ŠĆADINA - SJEVER | 8/13 |

(5) Ovim Izmjenama i dopunama PPUO-a će se za područje unutar obuhvata planova iz stavka 4. ovog članka utvrditi uređeni dio građevinskog područja, a za neuređeni dio će se temeljem članka 76. stavak 3. Zakona propisati uvjeti provedbe zahvata u prostoru s detaljnošću propisanom za urbanistički plan uređenja. Elementi planskih rješenja iz UPU-ova koji se stavljaju izvan snage će se u najvećoj mogućoj mjeri implementirati u odredbe i grafiku PPUO-a za predmetno područje obuhvata.

(6) Za područja za koje je PPUO-om propisana obveza izrade UPU-ova, a koji nisu izrađeni i usvojeni, Općina Podstrana će kroz postupak ovih Izmjena i dopuna PPUO-a ispitati mogućnost primjene članka 76. stavak 3. Zakona. Ovim Izmjenama i dopunama PPUO-a će se za područje unutar obuhvata predmetnih planova utvrditi uređeni dio građevinskog područja, a za neuređeni dio će se temeljem članka 76. stavak 3. Zakona izraditi planska rješenja i propisati uvjeti provedbe zahvata u prostoru s detaljnošću propisanom za urbanistički plan uređenja, ili će se utvrditi obveza izrade urbanističkog plana uređenja sa smanjenim obuhvatom. Područja koja će biti predmet analize mogućnosti primjene navedene zakonske odredbe, a obuhvaćena su obvezom izrade UPU-a prema važećem PPUO-u su:

|  |  |
| --- | --- |
| Naziv plana | Površina obuhvata cca (ha) |
| UPU – SVETI MARTIN SJEVER | 20,40 |
| UPU - PODRUČJE ŠĆADIN | 15,50 |
| UPU – STROŽANAC GOŠANJ | 5,72 |
| UPU - STROŽANAC III | 1,90 |

(7) Posljednje cjelovite izmjene i dopune Plana donesene su u travnju 2017.g. U periodu od ovih izmjena i dopuna Zakon o prostornom uređenju doživio je četiri izmjene (NN 65/17, 114/18, 39/19 i 98/19), a došlo je i do izmjena i dopuna te donošenja niza drugih zakonskih i podzakonskih akata. U studenom 2021. usvojene su izmjene i dopune plana više razine – Prostornog plana Splitsko dalmatinske županije („Službeni glasnik Splitsko – dalmatinske županije“ br. 154/21).

(8) U periodu od posljednjih cjelovitih izmjena i dopuna Općina je inicirala izradu nekoliko idejnih rješenja za građevine sa sadržajima od javnog interesa i od važnosti za Općinu (kulturni centar, školska sportska dvorana…), a kontinuirano se izrađuje i projektna dokumentacija za prometnice. Ova prostorna rješenja ugradit će se u Odredbe za provođenje i grafički dio Plana.

**VI CILJEVI I PROGRAMSKA POLAZIŠTA PLANA**

**Članak 6.**

(1) Izmjene i dopune Plana se izrađuju s ciljem detaljnije razrade PPUO-a i selektivnim preuzimanjem potrebnih sadržaja i rješenja iz UPU-ova (uz stavljanje istih izvan snage u posebnom postupku), čime će se omogućiti izdavanje akata za gradnju i na neizgrađenim/neuređenim dijelovima područja obuhvata PPUO-a direktnom provedbom istog.

(2) Za dijelove područja za koja nisu izrađeni urbanistički planovi uređenja će se izraditi planska rješenja s detaljnošću propisanom za urbanistički plan uređenja; alternativno će se (za dijelove područja s većim nagibima, potencijalnim klizištima, bujičnim područjima, pod vrijednim biljnim pokrovom, u kontaktnoj zoni prometnih pravaca od važnosti za Državu i Županiju, te za područja na kojima je potrebno detaljnije sagledavanje mogućnosti izvedbe pojedinih zahvata u prostoru) utvrditi obuhvati za koje će se propisati obveza izrade urbanističkog plana uređenja manje površine i obuhvata.

(3) Provedbom postupaka iz stavka 1. i 2. ovog članka će se omogućiti ishođenje akata za gradnju planiranih građevina i prometnih površina i po potrebi prethodno rješavanje imovinsko pravnih odnosa kao preduvjeta realizacije predmetnih zahvata.

(4) Ostali ciljevi i programska polazišta koji su osnova za pokretanje ovih izmjena i dopuna Plana su:

a) omogućavanje lakše provedbe Plana, usklađenjem sa zakonskim i podzakonskim aktima, planom više razine, zahtjevima javnopravnih tijela, stanjem na terenu te izrađenim projektima i realiziranim rješenjima, uklanjanjem uočenih nedostataka u provedbi kroz revidiranje Odredbi za provođenje i detaljnije definiranje pojedinih uvjeta gradnje

b) omogućavanje provedbe zahvata od važnosti za Općinu, što se prvenstveno odnosi na zahvate u javnom korištenju kao što su građevine sa sadržajima javne i društvene, sportsko-rekreacijske, komunalne i drugih namjena od javnog interesa, javne pješačke staze (dužobalna šetnica) i sl.

**VII STRUČNE PODLOGE**

**Članak 7.**

(1) Za izradu Plana nije utvrđena potreba izrade novih sektorskih strategija, planova i studija. U izradi Plana će se koristiti dokumentacija za planove iz članka 4., kao i sva raspoloživa dokumentacija prostora koju iz područja svog djelokruga osiguravaju javnopravna tijela.

(2) Na temelju članka 64. Zakona o zaštiti okoliša („Narodne novine“ broj 80/13, 153/13, 78/15, 12/18 i 118/18) i članka 21. Uredbe o strateškoj procjeni utjecaja strategije, plana i programa na okoliš („Narodne novine“ broj 3/17), sukladno Mišljenju nadležnog tijela - Upravnog odjela za zaštitu okoliša, komunalne poslove, infrastrukturu i investicije Splitsko - dalmatinske županije (Klasa: 350-01/19-01/0086, Urbroj: 2181/1-10/14-20-0002, od 18. veljače 2020.), za izmjene i dopune ovog Plana izradit će se strateška procjena utjecaja na okoliš.

(3) Za potrebe izrade planskih rješenja za obuhvate navedene u članku 5. stavak 6. ove Odluke, utvrđuje se potreba izrade geodetske podloge u skladu s Pravilnikom o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova (NN br. [106/98](https://narodne-novine.nn.hr/clanci/sluzbeni/1998_08_106_1463.html), [39/04](https://narodne-novine.nn.hr/clanci/sluzbeni/2004_03_39_961.html), [45/04](https://narodne-novine.nn.hr/clanci/sluzbeni/2004_04_45_1087.html), [163/04](https://narodne-novine.nn.hr/clanci/sluzbeni/2004_11_163_2863.html), [148/10](https://narodne-novine.nn.hr/clanci/sluzbeni/2010_12_148_3778.html)-prestao važiti, [9/11](https://narodne-novine.nn.hr/clanci/sluzbeni/2011_01_9_203.html)).

(4) Za izradu ovih Izmjena i dopuna Plana koristit će se ažurirane podloge - digitalni katastarski plan za k.o. Donju Podstranu i digitalni katastarski plan za k.o. Gornju Podstranu, koje je Općina preuzela od Državne geodetske uprave, Područnog ureda za katastar Split, Odjela za katastar nekretnina Split, 31.03.2020. godine.

**VIII POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU PROSTORNOG PLANA TE DRUGIH SUDIONIKA KORISNIKA PROSTORA KOJI TREBAJU SUDJELOVATI U IZRADI PLANA**

**Članak 8.**

(1) Utvrđuje se popis tijela i osoba određenih posebnim propisima koji će sudjelovati u izradi Plana iz područja svog djelokruga rada:

* + Ministarstvo gospodarstva i održivog razvoja, Radnička cesta 80, 10000 Zagreb
  + Ministarstvo kulture i medija, Konzervatorski odjel u Splitu, Porinova 1, 21000 Split
  + MUP - Ravnateljstvo civilne zaštite, Područni ured civilne zaštite Split i Služba inspekcijskih poslova Split, Moliških Hrvata 1, 21000 Split
  + Hrvatska regulatorna agencija za mrežne djelatnosti (HAKOM), R. Frangeša Mihanovića 9, 10110 Zagreb
  + Hrvatske vode, Vukovarska 35, 21000 Split
  + Hrvatske ceste, Vončinina 3, 10000 Zagreb
  + HOPS - Hrvatski operator prijenosnog sustava d.o.o., Kupska 4, 10000 Zagreb
  + HEP - DP Elektrodalmacija Split, Odsjek razvoja, Poljička cesta 73, 21000 Split
  + Županijska uprava za ceste SDŽ, Ruđera Boškovića 22, 21000 Split
  + Vodovod i kanalizacija d.o.o., Hercegovačka 8, 21000 Split
  + Splitsko-dalmatinska županija, Upravni odjel za zaštitu okoliša, komunalne poslove, infrastrukturu i investicije, Bihaćka 1, 21000 Split

(2) Rok za pripremu i dostavu zahtjeva za izradu izmjena i dopuna Plana (podaci, planske smjernice i propisani dokumenti) za tijela i osobe određene posebnim propisima, a navedene u ovom članku iznosi 15 dana, ako ih ta tijela i osobe ne dostave u tom roku, smatrat će se da ih nemaju.

(3) O izradi izmjena i dopuna Plana će se pisanim putem obavijestiti i susjedni gradovi i općine.

**IX ROKOVI ZA IZRADU PLANA**

**Članak 9.**

Rokovi za izradu pojedinih faza izmjena i dopuna Plana:

* + prikupljanje zahtjeva (podaci, planske smjernice i propisani dokumenti) od tijela i osoba određenih posebnim propisima -15 dana,
  + izrada Nacrta prijedloga izmjena i dopuna Plana - 90 dana,
  + utvrđivanje Prijedloga izmjena i dopuna Plana i objava javne rasprave - 8 dana,
  + javna rasprava (javni uvid i javno izlaganje) - 10 30 dana,
  + priprema izvješća o javnoj raspravi - 15 dana,
  + izrada Nacrta Konačnog prijedloga izmjena i dopuna Plana, utvrđivanje i dostava Konačnog prijedloga izmjena i dopuna Plana na mišljenje JU Zavodu za prostorno uređenje SDŽ - 15 dana,
  + zakonski rok za ishođenje mišljenja JU Zavoda SDŽ do 15 dana,
  + dostava Konačnog prijedloga izmjena i dopuna Plana Ministarstvu graditeljstva i prostornog uređenja radi ishođenja suglasnosti na Konačni prijedlog izmjena i dopuna Plana,
  + donošenje izmjena i dopuna Plana na Općinskom vijeću.

**X IZVORI FINANCIRANJA**

**Članak 10.**

Izrada izmjena i dopuna Plana financirat će se iz Proračuna Općine Podstrana.

**XI ZAVRŠNE ODREDBE**

**Članak 11.**

(1) Nositelj izrade izmjena i dopuna Plana u smislu Zakona o prostornom uređenju je Upravni odjel za prostorno uređenje, komunalne poslove i zaštitu okoliša Općine Podstrana.

(2) Nositelj izrade dostavlja primjerak ove Odluke tijelima i osobama određenim posebnim propisima i navedenim člankom 8. ove Odluke. Uz dostavu Odluke upućuje se poziv za dostavu zahtjeva (podaci, planske smjernice i propisani dokumenti) za izradu izmjena i dopuna Plana.

(3) Rok dostave zahtjeva određen je člankom 8. ove Odluke. Ukoliko tijela i osobe određeni posebnim propisima ne dostave zahtjeve u određenom roku, smatrat će se da ih nemaju. U tom slučaju moraju se u izradi i donošenju izmjena i dopuna Plana poštivati uvjeti koje za sadržaj plana određuju odgovarajući važeći propisi i dokumenti.

(4) Jedan primjerak ove Odluke dostavlja se Ministarstvu prostornoga uređenja, graditeljstva i državne imovine.

**Članak 12.**

Ova Odluka stupa na snagu osmog dana od dana objave u „Službenom glasniku Općine Podstrana“.

|  |  |
| --- | --- |
| KLASA: ......................  URBROJ: ....................  Podstrana, ................. 2022. g. | Predsjednik Općinskog vijeća:  Tomislav Buljan |